SAPD se regstellendeaksieplan nekhou toegedienArgieffoto Foto: SAPD, Facebook Die Arbeidshof in Johannesburg het ŉ dringende aansoek deur Solidariteit, om die nuwe regstellendeaksieplan van die SAPD tydelik op te skort, toegestaan. Ingevolge die interdik is die Suid-Afrikaanse Polisiediens (SAPD) se nuwe regstellendeaksieplan, wat van 2015 tot 2019 sou duur, opgeskort tot die konstitusionele hof uitspraak lewer in die saak tussen die departement van korrektiewe dienste en Solidariteit. “Die hof het duidelik ’n streep in die sand getrek wat regstellende aksie betref. Die staat se totale regstellendeaksiestrategie sal hersien moet word,” het Dirk Hermann, bestuurshoof van Solidariteit gesê. Ingevolge die uitspraak mag die SAPD geen aanstellings en bevorderings, gebaseer op die beginsels, soos vervat in die regstellendeaksieplan vir 2015-2019, maak nie. Die SAPD mag ook nie aanstellings of bevorderings op grond van ras of geslag maak ingevolge die nasionale kommissaris se nasionale instruksie 3 van 2015 of enige ander instruksie, wat bepaal dat die nasionale rassedemografie ‘n bepalende rol moet speel by aanstellings of bevorderings nie. Die interdik verbied nie alle bevorderings en aanstellings nie, maar slegs die wat op grond van die regstellendeaksieplan gedoen sou word. Die hof het op 26 Januarie 2016 bevind dat die SAPD se vorige regstellendeaksieplan ongeldig en ongrondwetlik is. “Ten spyte van die uitspraak het die SAPD voortgegaan met hulle nuwe plan wat op dieselfde ongrondwetlike beginsels gebasseer was. Die interdik verbied die SAPD om voort te gaan met sy onbillike raspraktyke. Indien die SAPD nou wel sou voortgaan sal dit op minagting van die hof neerkom. Dit sal die nasionale kommissaris aan strafregtelike optrede blootstel. ‘n Opsie wat ons beslis sal oorweeg indien hulle sou voortgaan,” het Hermann gesê. Daar is reeds 5 000 poste, ingevolge die regstellendeaksieplan wat nou deur die hof opgeskort is, geadverteer. Die poste mag dus nie gevul word tot die uitspraak in die DKD-saak nie. “Die die regstellendeaksieplan vir 2015-2019 kom, soos die polisie se vorige regstellendeaksieplan, wat reeds ongeldig verklaar is, op ŉ kwotastelsel neer. Ons is baie teleurgesteld dat die die SAPD voortgaan met praktyke wat reeds ongeldig verklaar is. Die interdik plaas Solidariteit egter in ‘n baie sterk posisie om verder op te tree,” het Hermann bygevoeg. Die uitspraak volg kort op die hakke van nuusberigte van die instruksie van die SAPD dat geen bruines en wittes in die Wes-Kaap bevorder mag word in hierdie rondte van bevorderings nie. Hierdie instruksies in die Wes-Kaap sal ook volgens die uitspraak nie verder uitgevoer kan word nie.